Hof sê oor OB se Bankorp-verslagBusisiwe Mkhwebane, die openbare beskermer. Foto: ANA Die hooggeregshof in Pretoria het Busisiwe Mkhwebane, openbare beskermer, se omstrede Bankorp-verslag ter syde gestel. Die saak is in Desember aangehoor. Die hof het Vrydag beslis Mkhwebane moet Absa en die Reserwebank se regkostes betaal en dat ŉ deel daarvan uit haar eie sak moet kom. Mkhwebane het in haar verslag aanbeveel dat die spesiale ondersoekeenheid die R1,125 miljard moet verhaal wat Absa, voorheen Bankorp, in die 80’s van die Suid-Afrikaanse Reserwebank ontvang het. Sy het in haar verslag oor skenkings wat die Reserwebank in dié tyd aan Absa, toe nog Bankorp, gemaak het, ook die parlement aangeraai om ŉ proses te begin om die Grondwet rakende die Reserwebank se mandaat te wysig. Sy het in die verslag bevind die R1,125 miljard was ŉ onwettige skenking en sy het aanbeveel dat die bedrag van Absa verhaal moet word. Absa het Mkhwebane hof toe gesleep oor die verslag en gesê sy het versuim om ŉ regverdige en onbevooroordeelde ondersoek te doen na die finansiële reddingsboeie wat gedurende die apartheidsjare aan Bankorp verskaf is. Mkhwebane het in haar beëdigde verklaring beweer sy het bloot vir oudpres. Jacob Zuma versoek om dit te oorweeg om die spesiale ondersoekeenheid te vra om nadere ondersoek te doen oor wie, indien enigiemand, hierdie finansiële hulp moet terugbetaal. Mkhwebane het gesê haar kantoor se ondersoek het bevind die destydse wit minderheidsregering het die Grondwet oortree deur die lenings toe te staan. Absa, ŉ filiaal van die Barclays Africa Group, het Mkhwebane daarvan beskuldig dat sy versuim het om te voldoen aan die standaarde wat van ŉ staatsinstansie in litigasie verwag word. “Sy het nooit openlik of ondubbelsinnig met die bewyse omgegaan nie en ook nie voldoen aan haar verpligting om die volle Reël 53-rekord aan die partye te voorsien nie.” Die Reserwebank het Mkhwebane ook daarvan beskuldig dat sy haar mag misbruik in die regsgeding oor haar Bankorp-verslag. Die bank het verder gesê sy is bevooroordeeld en dat sy die onafhanklikheid van die Reserwebank ondermyn het.